**Likumprojekta "Grozījumi Augu šķirņu aizsardzības likumā"**

 **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Augu šķirņu aizsardzības likuma 24. panta ceturtajā daļā ir noteikts, ka lauksaimniecības produkcijas ražotājiem (turpmāk – lauksaimnieki), kas izmanto aizsargātu šķirņu pašaudzētas sēklas materiālu pavairošanai savā saimniecībā, jāmaksā likuma 24. panta ceturtajā daļā noteiktā atlīdzība (turpmāk – atlīdzība) selekcionāra tiesību īpašniekiem. Liela daļa lauksaimnieku šo nosacījumu neievēro. Likumprojekts nosaka abām iesaistītajām pusēm papildu tiesības un pienākumus (24. panta piektā daļa, 35.1 un 38.1 pants), tādējādi padarot atlīdzības iegūšanu efektīvāku. Likumprojekts stāsies spēkā pēc tā izsludināšanas Latvijas Republikas Satversmē noteiktajā termiņā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Selekcionāra tiesību īpašnieku aizsardzību par Latvijas aizsargāto šķirņu reģistrā iekļautajām šķirnēm nosaka Augu šķirņu aizsardzības likums (turpmāk – likums). Likuma 23. pantā ir paredzēts, ka bez selekcionāra tiesību īpašnieka atļaujas nedrīkst pārvērst šķirni par ienākumu avotu un lauksaimniekiem par aizsargātu šķirņu izmantošanu ir jāprasa selekcionāra tiesību īpašnieka atļauja un jāmaksā noteikta atlīdzība. Minētie nosacījumi attiecībā uz atlīdzības iegūšanu veiksmīgi darbojas sertificētas sēklas ražošanā, lauksaimniekam un selekcionāru tiesību īpašniekam slēdzot licences līgumu par aizsargātas šķirnes pavairošanu. Diemžēl likuma 24.pantā noteiktie nosacījumi par aizsargāto šķirņu pašaudzētu, nesertificētu ražas produktu (turpmāk – pašaudzēta sēkla) pavairošanu bez selekcionāra atļaujas nedarbojas, jo daļa lauksaimnieku izmanto aizsargātas šķirnes pašaudzētu sēklu, bet selekcionāra tiesību atlīdzību nesamaksā. Lai nodrošinātu lauksaimniecisko ražošanu, likuma 24. panta pirmajā daļā ir paredzēti selekcionāru tiesību ierobežojumi, nosakot, ka lauksaimniekiem ir tiesības bez selekcionāra tiesību īpašnieka atļaujas izmantot pavairošanai pašaudzētu sēklu, kas iegūta viņu īpašumā vai lietošanā esošajos laukos. Likuma 24. panta ceturtā daļa noteic: ja bez selekcionāra tiesību īpašnieka atļaujas izmanto pašaudzētu sēklu pavairošanai, lauksaimniekam ir jāmaksā selekcionāra tiesību īpašniekam noteikta atlīdzība – 50% apmērā no licences līgumā noteiktās atlīdzības par tās pašas šķirnes sertificētas sēklas ražošanu. Lai gan likuma 35. pantā ir noteikts, ka lauksaimniekiem ir jāsniedz atbilde uz selekcionāru tiesību īpašnieka pieprasījumu par aizsargāto augu šķirņu pašaudzētas sēklas izmantošanu pavairošanai, pēc Latvijas Sēklaudzētāju Asociācijas (turpmāk – LSA) sniegtajām ziņām par pēdējiem trīs gadiem, informācijas pieprasījumu un saņemto atbilžu proporcija ir šāda:1) 2015. gadā tika izsūtīts 4681 informācijas pieprasījums un saņemtas 225 atbildes (t.i., 5%);2) 2016. gadā tika izsūtīti 5110 informācijas pieprasījumi un saņemtas 210 atbildes (t.i., 4%);3) 2017. gadā tika izsūtīti 5465 informācijas pieprasījumi un saņemtas 239 atbildes (t.i., 4%).Ir grūti secināt, vai lauksaimnieki neizmanto aizsargātās šķirnes pašaudzētu sēklu vai apzināti ignorē selekcionāru tiesību īpašnieku pieprasījumus. Pat ja lauksaimnieks informāciju par Latvijas aizsargāto augu šķirņu valsts reģistrā (turpmāk – Reģistrs) iekļauto šķirņu izmantošanu ir sniedzis, selekcionāru tiesību īpašniekiem trūkst mehānismu, kā pārbaudīt sniegto informāciju. Tādējādi tiek apgrūtināta selekcionāra tiesību īpašnieka tiesību (interešu) īstenošana.Atlīdzība ir būtisks finanšu resurss ne tikai jaunu šķirņu selekcijai, bet arī aizsargāto šķirņu uzturēšanai un sākotnējās sēklkopības nodrošināšanai ilgtermiņā. Tāpēc ir svarīgi ne tikai veicināt likuma 24. panta ceturtajā daļā noteikto nosacījumu ievērošanu – maksāt atlīdzību par aizsargātas šķirnes pašaudzētas sēklas izmantošanu pavairošanai savā saimniecībā, bet arī veicināt izpratni un sadarbību starp selekcionāra tiesību īpašniekiem un lauksaimniekiem. Veidojoties lauksaimnieku izpratnei par jaunu šķirņu nozīmīgumu lauksaimniecības produkcijas ražošanā, nostiprināsies izpratne par selekcionāru tiesību ievērošanu. Tādējādi Latvijas selekcionāriem būs iespēja uzlabot un modernizēt selekcijas darbu, radot jaunas, potenciāli augstražīgas, slimību izturīgas, vietējiem klimatiskajiem apstākļiem piemērotas un konkurētspējīgas šķirnes, kas nākotnē varētu būt par pamatu produktivitātes kāpumam valstī kopumā. Likumprojekta tapšanas laikā aptaujātās lauksaimnieku nevalstiskās organizācijas piekrita, ka pašreizējais regulējums ir precizējams, lai lauksaimniekiem nebūtu iespējams izvairīties no pienākumu pildīšanas, jo tas noved pie konkurētspējas kropļošanas. Tāpat tika izteikta vēlme, lai informācijas sniegšana par saimniecībās izmantotajām aizsargātajām augu sugu šķirnēm pēc iespējas mazāk apgrūtinātu lauksaimniekus.Lai maksātu atlīdzību par aizsargātu šķirņu pašaudzētas sēklas izmantošanu, ar likumprojektu tiek paplašinātas gan selekcionāra tiesību īpašnieku tiesības, gan lauksaimnieku pienākumi. Selekcionāru tiesību īpašniekam paredzēts pienākums publicēt atlīdzības apmēru par aizsargātu šķirņu pašaudzētas sēklas izmantošanu, iespēja pārbaudīt saimniecības un noņemt augu materiāla paraugus laboratoriskajām pārbaudēm (24.panta piektā daļā, 35.1 un 38.1 pants). Tomēr likumprojektā ietvertais regulējums ir veidots, izsverot lauksaimnieku intereses, t.i., tā, lai tas nepamatoti neierobežotu lauksaimnieku tiesības. Lai veicinātu noteiktību attiecībā uz atlīdzības apmēru par aizsargātas šķirnes pašaudzētas sēklas izmantošanu pavairošanai, likums ir papildināts ar selekcionāru pienākumu oficiālajā izdevumā “Latvijas Vēstnesis” reizi gadā līdz marta mēneša beigām publicēt noteiktu atlīdzību par attiecīgās šķirnes izmantošanu pavairošanai vienā hektārā. Tādējādi ikviens lauksaimnieks pirms sējas būs informēts par atlīdzības apmēru, kāds maksājams gadījumos, ja viņš izmantos aizsargātas šķirnes pašaudzētu sēklu. Šāds regulējums mazinās neskaidrību atlīdzības aprēķināšanā un veicinās vienlīdzības principa ievērošanu starp lauksaimniekiem. Tā kā licences līgumos atlīdzības apmērs par sertificētu sēklu ir norādīts par saražotajām tonnām, bet atlīdzība par aizsargātas šķirnes pašaudzētas sēklas izmantošanu pavairošanai maksājama par katru apsēto hektāru, zemāk tiek doti aprēķinu piemēri, tādējādi izskaidrojot publicējamā atlīdzības apmēra aprēķināšanas kārtību. Atlīdzības apmērs par aizsargātas šķirnes pašaudzētas sēklas izmantošanu tiek aprēķināts šādi:$$A=S×N×50\%$$kur:A – atlīdzības apmērs par aizsargātas šķirnes pašaudzētas sēklas pavairošanu saimniecībā, EUR ha-1;S – mazākās atlīdzības apmērs par 1 tonnas viszemākās sertificētās kategorijas sēklas materiāla ražošanu konkrētai sugai vai šķirnei, kas noteikts licences līgumos, EUR;N – konkrētās sugas vidējā sēklas izsējas norma, t ha-1.Piemēram, konkrētai ziemas kviešu šķirnei licences līgumos mazākais atlīdzības apmērs par 1 tonnas sertificētas sēklas ražošanu viszemākajai kategorijai ir 30 EUR. Ziemas kviešu izsējas norma ir 0,24 t ha-1. Aprēķinos tiek izmantotas izsējas normas, kas norādītas Latvijas lauksaimniecības konsultāciju centra sagatavotajos Lauksaimniecības bruto seguma aprēķinos, ja nav panākta cita vienošanās ar lauksaimnieku. Lauksaimnieks maksā selekcionāra tiesību īpašniekam 50% no atlīdzības apmēra par sertificētas kategorijas sēklas ražošanu, ja nav savstarpēja vienošanās par citu atlīdzības apmēru. Piemēram:$$A=30×0.24×50\%$$A = 3,6 EUR ha-1, Piemēram, konkrētai kartupeļu šķirnei licences līgumā noteiktais mazākais atlīdzības apmērs par 1 tonnas sertificētas sēklas ražošanu viszemākajai kategorijai ir 13 EUR. Vidējā izstādīšanas norma kartupeļiem ir 2,50 t ha-1 (LLKIC l/s bruto seguma aprēķini). Lauksaimnieks maksā selekcionāra tiesību īpašniekam 50% no atlīdzības apmēra par sertificētās kategorijas sēklas ražošanu, ja nav savstarpēja vienošanās par citu atlīdzības apmēru. Piemēram: $$A=13×2.5×50\%$$A= 16,25 EUR ha-1.Gadījumos, kad selekcionāru tiesību īpašnieks vienojas ar lauksaimnieku par citu atlīdzības apmēru, tam jābūt ievērojami mazākam par summu, ko iekasē par tās pašas šķirnes pavairojamā materiāla licencētu audzēšanu. Šī prasība ir noteikta arī Padomes 1994. gada 27. jūlija Regulā Nr. 2100/94 par Kopienas augu šķirņu aizsardzību. Piemēram, Vācijas Augstākās federālās tiesas (*Bundesgerichtshof*) 2.palātas tiesas spriedumā par apvienotajām lietām no C-7/05 līdz C-9/05 ir skaidrots jautājums par to, kas ir “ievērojami mazāka” atlīdzība. Minētajās apvienotajās lietās ir norādīts, ka atlīdzība 80 % apmērā no summas, ko maksā par pavairojamā materiāla licencētu audzēšanu, neatbilst nosacījumam "ievērojami mazāka" atlīdzība. Selekcionāra tiesību īpašniekam ir tiesības pieprasīt informāciju par savām reģistrā iekļautajām šķirnēm to aizsardzības periodā. Tas neierobežo iespēju pieprasīt informāciju arī par šķirnēm, kurām ir piešķirta Eiropas Savienības augu šķirņu aizsardzība saskaņā ar Padomes Regulu 1994. gada 27. jūlija Nr. 2100/94 par Kopienas augu šķirņu aizsardzību (turpmāk – Regula Nr. 2100/94). Informācijas pieprasījuma un atlīdzības iegūšanas kārtība šādām šķirnēm noteikta Komisijas Regulā Nr. 1768/95, ar ko īsteno noteikumus par izņēmumu lauksaimniecībā, kas paredzēts 14.panta 3.punktā Padomes Regulā (EK) Nr. 2100/94 par Kopienas augu šķirņu aizsardzību noteiktajām prasībām.Likumprojektā noteikts, ka lauksaimniekiem, kas no selekcionāra tiesību īpašnieka ir saņēmuši pieprasījumu sniegt informāciju par Latvijas teritorijā aizsargāto šķirņu izmantošanu, ir jāsniedz atbilde arī tad, ja saimniecībā netiek izmantotas selekcionāra tiesību īpašnieka norādītās aizsargātās šķirnes.Lai lauksaimnieki neizvairītos no atbildes sniegšanas, aizbildinoties ar to, ka nav saņemts pieprasījums, likumā noteikts, kad attiecīgais informācijas pieprasījums ir uzskatāms par saņemtu, un termiņš, kādā uz to ir jāsniedz atbilde. Tā ir vispārpieņemta prakse, ka selekcionāru tiesību īpašnieki izsūta pieprasījumu un šķirņu sarakstu, lai lauksaimniecības produkcijas ražotāji sniegtu atbildi par selekcionāru tiesību īpašniekam piederošajām šķirnēm. Selekcionāra tiesību īpašnieks var izvēlēties pats, kādā veidā sazināties ar lauksaimnieku par nepieciešamās informācijas saņemšanu, piemēram, pa pastu, ar elektroniskajiem saziņas līdzekļiem vai citā abām pusēm pieņemamā veidā. Tā kā selekcionāra tiesību īpašniekiem nav pieejamas visu lauksaimnieku elektroniskā pasta adreses, tiek paredzēts, ka informācijas pieprasījumi sākumā tiks sūtīti pa pastu, tāpēc likumprojekta 12.panta paredzētajā likuma 35.panta pirmajā daļā ietverta atsauce: ja pieprasījums tiek nosūtīts pa pastu, tas tiek uzskatīts par saņemtu septiņu dienu laikā no tā nodošanas pastā. Tādējādi selekcionāru tiesību īpašniekiem ir konkrēts datums, no kura sākt skaitīt aptuveno laiku, kad lauksaimnieki varētu sniegt atbildes. Turklāt minētā atsauce var palīdzēt iespējamos strīda gadījumos (tiesas procesos u.c.) un izbeigt iespējamās spekulācijas par to, vai pieprasījums ir saņemts vai ne. Lai informācijas sniegšanu padarītu ērtāku lauksaimniekiem, tiek plānota iespēja brīvprātīgi sniegt informāciju par aizsargāto šķirņu izmantošanu arī elektroniski Lauku atbalsta dienesta Elektroniskajā pieteikšanās sistēmā. Lauksaimniekiem nav pienākums sniegt detalizētu informāciju par Latvijas Republikas teritorijā neaizsargātu šķirņu audzēšanu (piemēram, šķirne ir aizsargāta Lietuvā – tai piešķirtas nacionālās augu šķirņu aizsardzības tiesības, tai beidzies aizsardzības periods vai šķirne nekad nav bijusi aizsargāta). Lai lauksaimniekus rosinātu sniegt informāciju, likumprojekta 38.1 panta pirmajā daļā tiek paredzētas tiesības selekcionāra tiesību īpašniekam paaugstināt atlīdzības apmēru par pašaudzētas sēklas izmantošanu pavairošanai. Ja lauksaimnieks neatbild vai sniedz nepatiesu informāciju (selekcionāru tiesību īpašnieks sniegtās informācijas pārbaudes laikā vai pēc sēklu sagatavotāja sniegtās informācijas konstatē neatbilstību lauksaimnieka norādītajam aizsargātās šķirnes pašaudzētas sēklas izmantošanas apjomam), atlīdzības apmēru ir tiesības palielināt līdz pilnam atlīdzības apmēram, kas noteikts licences līgumā par viszemākās kategorijas sertificētās sēklas ražošanu. Šāds atlīdzības apmērs izriet arī no Eiropas tiesu judikatūras attiecībā uz Kopienas augu šķirņu aizsardzību, piemēram, 2012. gada 5. jūlija pirmās palātas tiesas sprieduma lietā C‑509/10, kurā tika nolemts, ka lauksaimnieks, kurš izmantojis pavairošanā aizsargātās šķirnes pavairojamo materiālu, neizpildot Padomes 1994. gada 27. jūlija Regulas (EK) Nr. 2100/94 par Kopienas augu šķirņu aizsardzību 14. panta 3. punktā noteiktās prasības, kuras sevī ietver informācijas sniegšanu un samaksas veikšanu, un skatot to kopsakarā ar Komisijas 1995. gada 24. jūlija Regulas (EK) Nr. 1768/95, ar ko īsteno noteikumus par izņēmumu lauksaimniecībā, kas paredzēts 14. panta 3. punktā Padomes Regulā (EK) Nr. 2100/94 par Kopienas augu šķirņu aizsardzību, kurā grozījumi ir izdarīti ar Komisijas 1998. gada 3. decembra Regulu (EK) Nr. 2605/98, 8. pantu, par aprēķina pamatu ir jāizmanto nodevas summa, kas tiek iekasēta par attiecīgo aizsargāto augu šķirņu pavairojamā materiāla licencētu audzēšanu tajā pašā reģionā. Lai dotu laiku lauksaimniekiem piemēroties jaunajam regulējumam, likumprojekts paredz, ka minētais nosacījums stājas spēkā ar 2021.gada 1.janvāri. Lai selekcionāra tiesību īpašniekiem būtu iespēja pārbaudīt lauksaimnieku sniegto informāciju vai rīkoties gadījumos, kad lauksaimnieks neatbild uz atkārtotiem aicinājumiem sniegt informāciju, likumprojekta 35.1 pantā ir paredzētas jaunas selekcionāra tiesību īpašnieka tiesības: 1. iepriekš vienojoties ar lauksaimnieku par apmeklējuma laiku, veikt dokumentu pārbaudi saimniecībā par aizsargāto šķirņu izmantošanu (piemēram, lauku vēsturi, sēklas pirkšanas/pārdošanas dokumentus u.tml.);
2. noņemt augu šķirņu materiāla paraugu, lai pārliecinātos par šķirnes identitāti.

Jāuzsver, ka minētās tiesības selekcionāra tiesību īpašnieks būs tiesīgs īstenot tikai tad, ja tas būs nosūtījis lauksaimniekam attiecīgo informācijas pieprasījumu un atbilde nebūs saņemta vai arī selekcionāra tiesību īpašnieks vēlēsies pārbaudīt saņemto informāciju. Minētās tiesības ir paredzētas tikai atlīdzības noteikšanai. Tāpat šīs tiesības nevarēs īstenot patvarīgi – gan dokumentu pārbaudei, gan parauga noņemšanai no lauka būs jānotiek ar lauksaimnieku saskaņotā laikā. Paraugi būtu jānoņem saskaņā ar praksē izmantotajām metodēm par paraugu noņemšanu. Noņemtajiem paraugiem būtu jābūt tādiem, kas prezentē visu lauku, ir identiski un nemaina savas īpašības visā glabāšanas laikā. Paraugu vajadzētu noņemt trīs eksemplāros, no kuriem viens glabājas pie lauksaimnieka, otrs – pie selekcionāra tiesību īpašnieka, bet trešais paraugs kopā ar aizsargātās šķirnes reprezentatīvo paraugu tiek nosūtīts uz laboratoriju šķirnes identitātes noteikšanai. Reprezentatīvais šķirnes paraugs ir selekcionāra tiesību īpašnieka nodrošināts augu šķirnes materiāla paraugs, kura kvalitātei būtu jāatbilst sertificētas pirmsbāzes kategorijas sēklas materiālam, tā garantējot, ka laboratorijai šķirnes identitātes noteikšanai tiek nosūtīts paraugs ar atbilstošu šķirnes tīrību. Laboratorija nosaka šķirnes identitāti, izmantojot atzītas metodes. Ja lauksaimnieks nepiekrīt šķirnes identitātes rezultātiem, viņš var lūgt selekcionāra tiesību īpašniekam nodrošināt lauksaimnieku ar aizsargātās augu šķirnes reprezentatīvo materiāla paraugu, kuru kopā ar paraugu, kas noņemts pārbaudes laikā un glabājas pie lauksaimnieka, nosūta uz izvēlēto laboratoriju šķirnes identitātes noteikšanai. Par veikto pārbaudi selekcionāra tiesību īpašnieks sastāda pārbaudes aktu, ko paraksta abas puses. Ja lauksaimnieks atsakās parakstīt pārbaudes aktu, viņš norāda atteikuma iemeslu. Lai izvairītos no gadījumiem, kad lauksaimnieks atsaka selekcionāra tiesību īpašniekam iespēju veikt dokumentāro pārbaudi vai paņemt augu materiāla paraugu šķirnes identitātes noteikšanai, selekcionāra tiesību īpašniekam likumprojekta 38.1 panta otrajā daļā ir paredzētas tiesības izrakstīt rēķinu par visu saimniecības platību, kas apsēta ar konkrēto sugu, kuru pārstāv selekcionāra tiesību īpašnieks, jo nav iespējams pārliecināties par aizsargāto šķirņu audzēšanas apjomu konkrētajā saimniecībā. Piemēram, ja selekcionāra tiesību īpašnieks pārstāv kviešu un miežu šķirnes un lauksaimnieks atsakās ielaist viņu saimniecībā dokumentu pārbaudei vai paraugu noņemšanai, selekcionāra tiesību īpašnieks var izrakstīt rēķinu par visu platību, kas saimniecībā apsēta ar kviešu un miežu šķirnēm, ņemot vērā oficiālajā izdevumā “Latvijas Vēstnesis” publicēto atlīdzības apmēru konkrētajām sugām. Ja “Latvijas Vēstnesī” ir publicēts atlīdzības apmērs kādas sugas konkrētām šķirnēm, tad aprēķina šīs sugas vidējo atlīdzības apmēru. Minētā norma ir ietverta, ņemot vērā to, ka selekcionāru tiesību īpašnieki ir atbildīgi par aizsargāto šķirņu audzēšanas uzraudzību, tāpēc atkarīgi no lauksaimnieku labticības un sadarbības. Lai garantētu likuma normu pilnīgu ievērošanu, sankcijām (sodiem) jābūt pietiekami nopietniem, lai atturētu pārkāpējus un potenciālos pārkāpējus no pārkāpuma izdarīšanas. Soda apmēram vajadzētu būt pietiekami lielam, lai lauksaimnieku atturētu no likuma pārkāpuma. Iespēja, ka pārkāpumu varētu neatklāt, būtu jāizlīdzina ar tādu sodu, kuru objektīvi varētu uzskatīt par lielāku nekā potenciālais finansiālais labums, ko var iegūt pārkāpuma rezultātā. Arī Komisijas 1995. gada 24. jūlija Regulas (EK) Nr. 1768/95, ar ko īsteno noteikumus par izņēmumu lauksaimniecībā, kas paredzēts 14. panta 3. punktā Padomes Regulā (EK) Nr. 2100/94 par Kopienas augu šķirņu aizsardzību, 18.panta otrajā daļā ir noteikts sods, tas ir, ja persona atkārtoti un apzināti nepilda savus pienākumus saskaņā ar Padomes 1994. gada 27. jūlija Regulas (EK) Nr. 2100/94 par Kopienas augu šķirņu aizsardzību 14. panta 3. punktā ceturto ievilkumu, tai ir pienākums atlīdzināt selekcionāra tiesību īpašniekam kaitējumu – vismaz vienreizēji izmaksājama summu, ko aprēķina, pamatojoties uz četrkārtīgu apjomu, ko iekasē par atbilstošā daudzuma aizsargātās šķirnes pavairojamā materiāla licencētu audzēšanu. Likumprojekta 38.1 panta norma ir nepieciešama, lai veicinātu atlīdzības īpatsvara palielināšanos, jo citādi var rasties situācija, ka, ignorējot selekcionāra tiesību īpašnieka informācijas pieprasījumus vai liedzot selekcionāra tiesību īpašniekam iespēju pārbaudīt sniegtās informācijas patiesumu, lauksaimnieks varētu izvairīties no likumā paredzētā pienākuma maksāt atlīdzību par aizsargātās šķirnes pašaudzētas sēklas izmantošanu pavairošanai. Lai sasniegtu iepriekšminētos mērķus, likumprojekta 35. panta trešajā un ceturtajā daļā precizēts valsts pārvaldes iestāžu (Valsts augu aizsardzības dienesta un Lauku atbalsta dienesta) sniegtās informācijas apjoms. Likumprojektā precizēta arī selekcionāra definīcija saskaņā ar Starptautiskajā konvencijā par jaunu augu šķirņu aizsardzību noteikto. Ar likumprojektu tiek izslēgta norma par pilnvarotā pārstāvja reģistrāciju Valsts augu aizsardzības dienestā. Šāda reģistrācija nav nepieciešama, jo pilnvarotais pārstāvis darbojas neatkarīgi no reģistrācijas Valsts augu aizsardzības dienestā. Pilnvarotajam pārstāvim pienākumus uzdod pilnvarotājs. Tiek precizēta informācija, kas būtu norādāma reģistrā, nosakot konkrētu pilnvaroto pārstāvju grupu (pilnvarotie pārstāvji ar tiesībām slēgt licences līgumus un iekasēt maksājumus par šķirnes izmantošanu), lai lauksaimniekam būtu vieglāk pieejama informācija par pilnvarotajiem pārstāvjiem, kam ir tiesības saņemt atlīdzību par aizsargātas šķirnes izmantošanu.Lai turpmāk nepieļautu situāciju, kad Valsts augu aizsardzības dienestā ir iesniegti iesniegumi selekcionāru tiesību aizsardzībai, bet šķirnes atšķirīguma, viendabīguma un stabilitātes pārbaude (turpmāk – šķirnes pārbaude) netiek uzsākta vairākus gadus, šajā laikā selekcionāram izmantojot visas tiesības kā par aizsargātu šķirni, likumprojekts tiek papildināts ar normu, ka šķirnes pārbaude jāuzsāk 18 mēnešu laikā no iesnieguma iesniegšanas.Tiek precizētas prasības selekcionāru tiesību aizsardzības piešķiršanai. Likumprojektā tiek noteikts termiņš, kādā jāpieņem lēmumi par augu šķirņu aizsardzības piešķiršanu. Tā kā likuma 17. pantā ir noteikts, ka ieinteresētājām personām ir tiesības triju mēnešu laikā pēc tam, kad publicēta informācija par iesniegumu, iesniegt iebildumus Valsts augu aizsardzības dienestā, Valsts augu aizsardzības dienestam lēmumu par selekcionāru tiesību piešķiršanu nav iespējams pieņemt ātrāk kā pēc trīs mēnešu iebildumu termiņa beigām. Attiecībā uz šķirnes pārbaudes (atšķirīguma, viendabīguma un stabilitātes pārbaudes) uzsākšanu likumprojektā ir paredzēta iespēja to uzsākt 18 mēnešu laikā no iesnieguma iesniegšanas. Tas pamatojams ar šķirņu pārbaužu veicēju noteiktajiem termiņiem pavairojamā materiāla iesniegšanai, turklāt jāņem vērā, ka pavairojamais materiāls var aiziet bojā, tāpēc tiek paredzēts pietiekams laiks, lai atjaunotu pavairojamā materiāla paraugu nosūtīšanai uz šķirnes pārbaudi. Ievērojot iepriekš minētos termiņus, kā arī to, ka šķirnes pārbaude var ilgt vairākus gadus (vismaz divi veģetācijas periodi ar iegūtu ražu), kuros augļkokiem un ziemāju sugām pastāv risks nepārziemot, tiek noteikts pietiekams termiņš (pieci gadi), lai tiktu izpildīti visi likumā noteiktie nosacījumi attiecībā uz selekcionāra tiesību piešķiršanu. 19. panta redakcijā tiek vienviet minēti nosacījumi selekcionāru tiesību piešķiršanai, tādējādi padarot to iesniedzējam vieglāk uztveramu. Minētajā pantā viens no nosacījumiem ir šķirnes nosaukuma atbilstība Starptautiskās konvencijas par jaunu augu šķirņu aizsardzību noteiktajām prasībām (tā Latvijai ir saistoša kopš 2002. gada 30. augusta). Minētā konvencija ir pieņemta un apstiprināta ar likumu “Par 1961. gada 2. decembra Starptautisko konvenciju par jaunu augu šķirņu aizsardzību”.Tā kā Valsts augu aizsardzības dienests, pieņemot lēmumu, izsniedz selekcionāra tiesību īpašnieka apliecību, kurā ir norādāms termiņš, uz kuru šīs tiesības ir piešķirtas (sākuma un beigu datums), un iegūtās selekcionāru tiesības attiecas uz trešajām personām (tām rodas pienākums slēgt licences līgumus, maksāt atlīdzību par aizsargātas šķirnes izmantošanu), ir svarīgi norādīt datumu, ar kuru selekcionāru tiesības ir spēkā un nevar piemērot administratīvā procesa likuma 70. panta pirmās daļas normu, kurā ir noteikts, ka administratīvais akts stājas spēkā ar brīdi, kad tas paziņots adresātam. Paziņošana trešajām personām notiek ar publikāciju oficiālajā izdevumā “Latvijas Vēstnesis”. Ar likumprojektu tiek izslēgti divi augu sugu nosaukumi, uz kuriem attiecas selekcionāru tiesību ierobežojumi. Pārsvarā šīs sugas tiek audzētas zaļajai masai. Lai no tām iegūtu sēklu, tās ir speciāli jāaudzē sēklas ieguvei, tāpēc tiks slēgti licences līgumi. Tiek precizēts, ka selekcionāru tiesību ierobežojumi attiecas uz reģistrā iekļautajām šķirnēm, nevis uz Latvijā aizsargātajām šķirnēm, kā tas bija līdz šim. Kopš Latvija ir iestājusies Eiropas Savienībā, Latvijas Republikas teritorijā ir spēkā arī Eiropas Savienības augu šķirņu aizsardzības tiesības, tāpēc Latvijā aizsargātas šķirnes ir arī ar Eiropas Savienības aizsardzību aizsargātās šķirnes. Tiek izslēgta norma par iespēju selekcionāra tiesības pagarināt vēl uz pieciem gadiem. Tirgus pieredze ir parādījusi, ka šķirne atklāj savu komerciālo vērtību noteiktā periodā. Likumā noteiktais aizsardzības periods praksē ir apliecinājis, ka šķirne šajā periodā ir sevi atpelnījusi, tāpēc tiek atcelta arī nodeva par selekcionāru tiesību pagarināšanu. Ar likumprojektu izdarīti grozījumi arī attiecībā uz valsts nodevu, precizējot ikgadējās valsts nodevas objektu “par selekcionāru tiesību aizsardzību”. Proti, ņemot vērā, ka minētais nodevas objekts ir pārāk plašs un pārprotams un būtībā tas jau šobrīd attiecas tikai uz šķirnes uzturēšanu reģistrā (kas ir valsts funkcija un nav deleģējama privātajam sektoram), valsts nodevas objekts attiecīgi ir precizēts, nosakot, ka selekcionāru tiesību īpašnieks maksā valsts nodevu par šķirnes uzturēšanu reģistrā. Tāpat kā līdz šim, minētās nodevas mērķis ir selekcionāra tiesību darbības jomas regulēšana, kas ietver reģistra uzturēšanu (tostarp nodrošinot nepieciešamo izmaiņu izdarīšanu tajā), Valsts augu aizsardzības dienesta sadarbību informācijas apmaiņā ar citu valstu kompetentajām institūcijām, orģinālsēklas parauga uzglabāšanu, kā arī ar to saistītās darbības un informācijas sniegšanu selekcionāru tiesību īpašniekiem par viņu aizsargāto šķirņu pavairošanas apjomu (tirdzniecībai sagatavotā pavairojamā materiāla daudzumu). Tā kā tiek precizēts tikai valsts nodevas objekta nosaukums, nemainot ne Valsts augu aizsardzības dienesta darbības, ne nodevas apmēru, grozījumam nav arī ietekmes uz valsts budžetu. Ņemot vērā iepriekš minēto precizējumu par valsts nodevas objekta nosaukums, attiecīgi izdarīti arī grozījumi likuma 13.panta trešajā daļā un 31.panta otrajā daļā, precizējot atsauces uz objekta nosaukumu minētajos pantos.Likumprojekta 6. panta paredzētajā 21.pantā izdarīti tehniski grozījumi, precizējot Latvijas Republikas oficiālā izdevuma “Latvijas Vēstnesis” nosaukumu, kā arī ir izslēgta norma par nepieciešamību Valsts augu aizsardzības dienestam informāciju publicēt arī periodiskajā izdevumā “Latvijas Augu Šķirņu Biļetens”. Šāds periodiskais izdevums vairs nepastāv, jo šādu periodisko izdevumu izdošana mūsdienās nav ekonomiski pamatota. Minētā informācija starp Starptautisko jaunu augu šķirņu aizsardzības savienības (*UPOV)* un Eiropas Savienības dalībvalstīm tiek nosūtīta elektroniski.Likumprojekta 9. pantā paredzētajā 28. pantā tiek skaidri noteiktas prasības licences līgumu reģistrācijai Valsts augu aizsardzības dienestā, tādējādi paredzot iespēju izvairīties no gadījumiem, kad licences līgumi ir noslēgti uz termiņu, kas ir ilgāks par šķirnes aizsardzības periodu, vai noslēgti par neaizsargātas šķirnes izmantošanu. Turklāt bieži vien licences līguma slēgšanas brīdī personas iepriekš nav bijušas saistītas ar augu šķirņu aizsardzības jomu, tāpēc, lai izvairītos no pārpratumiem, ir noteikti nosacījumi licenču reģistrācijai, tostarp dota norāde par attiecīgās nodevas nomaksu. Šādi nosacījumi ietverti arī 19. panta pirmās daļas redakcijā par selekcionāru tiesību piešķiršanu. Likumprojekta 33.panta redakcijā ir izdarīti tehniski grozījumi, precizējot Eiropas Savienības augu šķirņu aizsardzības tiesību nosaukumu. Likumprojekts atrisinās nepilnības, radot iespēju selekcionāra tiesību īpašniekam efektīvāk īstenot savas tiesības – iegūt atlīdzību par aizsargātas šķirnes pašaudzētas sēklas izmantošanu pavairošanai.  |
| 3. | Projekta izstrādē iesaistītās institūcijas | Likumprojekta izstrādē ir iesaistīta Latvijas sēklaudzētāju asociācija, lauksaimnieku nevalstiskās organizācijas, Valsts augu aizsardzības dienests un Lauku atbalsta dienests. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz selekcionāra tiesību īpašniekiem vai to pārstāvjiem, kuru šķirnes jau ir iekļautas reģistrā, un uz tiem selekcionāriem, kas vēlas reģistrēt šķirnes reģistrā. Likumprojekts attiecas arī uz lauksaimniekiem, kas izmanto aizsargātas augu šķirnes.  |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums nemaina līdzšinējo administratīvo procedūru par augu šķirņu reģistrēšanu reģistrā.Likumprojekts ietekmē uzņēmumus, kas nodarbojas ar augu šķirņu selekciju un vēlas izveidotās šķirnes aizsargāt ar nacionālo augu šķirņu aizsardzību (selekcionārus), uzliekot papildu administratīvo slogu informēt Valsts augu aizsardzības dienestu par šķirnes atšķirīguma viendabīguma un stabilitātes pārbaudes (turpmāk – šķirnes pārbaude) uzsākšanu 18 mēnešu laikā pēc iesnieguma iesniegšanas selekcionāru tiesību piešķiršanai. Tāpat tas paredz papildu slogu Valsts augu aizsardzības dienestam, lai izskatītu sniegto informāciju par šķirnes pārbaudes uzsākšanu vai neuzsākšanu. |
| 3. | Administratīvo izmaksu monetārs novērtējums | **Normatīvā akta projekta radītās administratīvās izmaksas par informācijas sniegšanu ir šādas:**1 dokuments par informāciju, ko iesniedz selekcionārs (1 dokuments x 0,5 h). Pavisam kopā – 7 iesniegumi gadā; to sagatavošana selekcionāru tiesību īpašniekiem varētu aizņem 3,5 h. Pēc aptuveniem aprēķiniem, administratīvās izmaksas ir šādas: C = 8,75 (stundas likme personai, kas sagatavo un iesniedz informāciju, *euro*) x 0,5 h x 7 (plānotais iesniegumu skaits) = 30,63 *euro*.Pēc aptuveniem aprēķiniem, Valsts augu aizsardzības dienestam viena iesnieguma izskatīšana un pārbaude var aizņemt apmēram 30 min.**Normatīvā akta projekta radītās administratīvās izmaksas dienestam par informācijas saņemšanu no selekcionāra ir šādas:**1 iesnieguma izskatīšana un selekcionāra iesniegtās informācijas pārbaude par šķirnes pārbaudes uzsākšanu (1 iesniegums x 30 min = 30 min jeb 0,5 h). Pavisam kopā – 7 iesniegumi, kuru izskatīšana prasīs 210 min jeb 3,5 h. Pēc aptuveniem aprēķiniem, administratīvās izmaksas ir šādas: C = 10,68 (stundas likme valsts pārvaldē, *euro*) x 0,5 h x 7 (plānotais iesniegumu skaits) = 37,38 *euro*. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Līdz 2020.gada 1.janvārim jāizdod Ministra kabineta noteikumi “Noteikumi par valsts nodevu augu šķirņu aizsardzības jomā” (turpmāk – noteikumi), jo likuma 22.pants tiek izteikts jaunā redakcijā, tāpēc šobrīd spēkā esošie Ministru kabineta 2012.gada 13. marta noteikumi Nr.173 “Noteikumi par valsts nodevu augu šķirņu aizsardzības jomā” zaudēs spēku. Tā kā nav iespējams paredzēt likumprojekta izskatīšanas gaitu Saeimā, tiek paredzēts minētais pārejas periods šo noteikumu izdošanai. |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām**  |
| 1. | Saistības pret Eiropas Savienību | Eiropas Padomes 1994. gada 27.jūlija Regula Nr.2100/94, par Kopienas augu šķirņu aizsardzību (turpmāk – Regula 2100/94). |
| 2. | Citas starptautiskās saistības | 1961. gada 2. decembra Starptautiskā konvencija par jaunu augu šķirņu aizsardzību (turpmāk – *UPOV* konvencija). |
| 3. | Cita informācija | Nav |
| **1.tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Regula 2100/94. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regula 2100/9463.pants  | Likumprojekta 6.pantā ietvertajā likuma 19.pants pirmās daļas 5.punkts | Ieviests pilnībā. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Regulas Nr. 2100/94 63. pants nosaka prasības, kādām jāatbilst augu šķirņu nosaukumiem, regulu piemērojot Latvijā. Arī citās Eiropas Savienības dalībvalstīs ir atbilstoši šķirņu nosaukumi izvērtēšanas un piešķiršanas kritēriji, tāpēc neradīsies pārpratumi attiecībā uz šķirnēm, tās pārdodot citās dalībvalstīs. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Regula neparedz rīcības brīvību dalībvalstij.  |
| Cita informācija | Nav |
| **2.tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | *UPOV* konvencija  |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| *UPOV* konvencijas 20. pants | Likumprojekta 6.pantā ietvertais likuma 19.panta 5.punkts  | Tiek izpildītas pilnībā. Atbildīgā iestāde – Valsts augu aizsardzības dienests. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav pretrunā. |
| Cita informācija | Nav |

|  |
| --- |
| **VI. Sabiedrības līdzdalība un komunikācijas** **aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Informācija par noteikumu projektu tika ievietota Zemkopības ministrijas tīmekļa vietnes [www.zm.gov.lv](http://www.zm.gov.lv) sadaļā „Sabiedriskā apspriešana” (12.04.2018.-20.04.2018.). Likumprojekts ir saskaņots ar Latvijas sēklaudzētāju asociāciju, Lauksaimnieku organizāciju sadarbības padomi un Zemnieku saeimu.  |
| 3. | Sabiedrības līdzdalības rezultāti | Iebildumi vai priekšlikumi no lauksaimnieku nevalstiskajām organizācijām nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana** **un tās ietekme uz institūcijām** |
| 1. | Projekta izpildē iesaistītās institūcijas | Likumprojekta izpildi nodrošinās Valsts augu aizsardzības dienests un Lauku atbalsta dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tiks nodrošināta, pamatojoties uz esošo institūciju funkcijām. |
| 3. | Cita informācija | Nav.  |

Zemkopības ministrs Jānis Dūklavs

Bajale 67027313

daiga.bajale@zm.gov.lv